"ธนวรรธน์" คาดการณ์ สงกรานต์ปีนี้คึกคักกว่าปีที่แล้ว
นายธนวรรธน์ พลวิชัย ประธานปรึกษาศูนย์พยากรณ์เศรษฐกิจและธุรกิจ และอธิการบดีมหาวิทยาลัยหอการค้าไทย เปิดเผยผลสำรวจพฤติกรรมการใช้จ่ายของประชาชนในช่วงเทศกาลสงกรานต์ปีนี้ กล่าวว่า สงกรานต์ปีนี้คาดว่าจะคึกคักกว่าปีที่ผ่านมา ประชาชนมีแนวโน้มจะใช้จ่ายมากขึ้น จากกิจกรรมด้านต่างๆ จะทำให้เกิดเงินสะพัดปีนี้ มูลค่ากว่า 125,200 ล้านบาท เพิ่มขึ้นจากปีที่ผ่านมา ประมาณ 20,000 ล้านบาท เนื่องจากประชาชนคลายความกังวลต่อการแพร่ระบาดโควิด-19 แม้จะไม่มากเหมือนก่อนช่วงเกิดสถานการณ์โควิด 19 แต่ถือว่าเป็นการจับจ่ายใช้สอยที่สูงสุดในรอบ 3 ปี อย่างไรก็ตาม คาดว่า การใช้จ่ายช่วงเทศกาลสงกรานต์และการเลือกตั้ง จะทำให้เศรษฐกิจไทยในปีนี้ ขยายตัวเพิ่มขึ้น เศรษฐกิจไทยเริ่มฟื้นตัว แต่ต้องดูว่านับจากนี้สถานการณ์ท่องเที่ยวเอื้ออำนวยต่อการส่งเสริมการท่องเที่ยวหรือไม่ จากปัจจัยด้านเศรษฐกิจโลก ทั้งความขัดแย้งรัสเซีย-ยูเครน สถาบันการเงินสหรัฐและยุโรป และการเลือกตั้งที่จะเกิดขึ้น จะมีความวุ่นวายเกิดขึ้นหรือไม่ ซึ่งทั้งหมดนี้จะมีผลต่อการท่องเที่ยว